Beurtkrag kry blaam vir agterstand by polisie se forensiese laboratoriumsArgieffoto Volgens ŉ senior polisiebeampte het beurtkrag ŉ groot impak gehad op die polisie se forensiese laboratoriums in die 2014/15 finansiële jaar. Beurtkrag is glo die rede vir dié laboratoriums se onderprestasie. Lt.genl. Khomotso Phahlane, afdelingskommissaris vir die polisie se forensiese dienste, het Woensdag aan die parlement se portefeuljekomitee oor die polisie gesê daar is twee jaar gelede ŉ doelwit gestel om ŉ 93% suksessyfer te behaal om forensiese bewysstukke te verwerk. Die laboratoriums, wat onderskeidelik in Gauteng, die Wes-Kaap, KwaZulu-Natal en die Oos-Kaap geleë is, het egter gedurende die 2014/15 finansiële jaar net ŉ 69%-suksessyfer behaal. “Beurtkrag is grootliks die rede waarom die doelwit nie bereik is nie omdat die laboratoriums baie sensitiewe omgewings is,” het Phahlane gesê. “As beurtkrag toegepas word meng dit in met sensitiewe toerusting – veral as dit weens beurtkrag beskadig en herstel moet word. Op sigself sal dit ŉ impak op produksie hê omdat die toerusting wat nodig is om met gevalle te werk nie voldoende is en nie op die vlak is wat dit veronderstel is om te wees nie.” Hy het gesê ander faktore wat tot die prestasiesyfer bygedra het was ŉ oorvloed van sake wat tydens misdaad-spitstye ontvang is, asook probleme met watertoevoer na sommige van die laboratoriums. Phahalane het gesê die laboratoriums het op 1 April vanjaar ŉ agterstand van 3 304 sake gehad. Hy het gesê dié syfer verteenwoordig ŉ 1,1% agterstand, wat veel laer is as ander lande met veel beter laboratoriums waar daar ŉ gemiddelde agterstand van 13% is.